CRC เคาะราคาขาย IPO ที่ 42 บ./หุ้น พร้อมขึ้นสังเวียนเทรด 20 ก.พ.นี้!
CRC เคาะราคาขาย IPO ที่ 42 บ./หุ้น พร้อมขึ้นสังเวียนเทรด 20 ก.พ.นี้!
CRC เคาะราคาขาย IPO ที่ 42 บ./หุ้น พร้อมขึ้นสังเวียนเทรด 20 ก.พ.นี้!
6 ก.พ. 2563

บริษัท เซ็นทรัล รีเทล คอร์ปอเรชั่น หรือ “เซ็นทรัล รีเทล” หรือ CRC ประกาศราคาเสนอขายหุ้น IPO ที่มีมูลค่าสูงที่สุดในประวัติศาสตร์ตลาดทุนไทยที่ราคา 42.0 บาทต่อหุ้น พร้อมจัดสรรหุ้นส่วนเกิน (Overallotment Option หรือ Greenshoe) เต็มจำนวน หลังเดินสายโรดโชว์พบนักลงทุนสถาบันทั่วโลกและได้รับการตอบรับอย่างดีซึ่งแสดงถึงความต้องการลงทุนในหุ้น CRC เป็นจำนวนมาก
ทั้งนี้ จากผลการตอบรับของนักลงทุนสถาบันดังกล่าวสะท้อนถึงความเชื่อมั่นในปัจจัยพื้นฐานที่แข็งแกร่ง ความเป็นผู้นำค้าปลีกไทยในระดับโลกของเซ็นทรัล รีเทล รวมถึงศักยภาพในการเติบโตที่จะมุ่งหน้าสู่ New Central New Retail นอกจากนั้น จากการทำคำเสนอซื้อหลักทรัพย์ทั้งหมดของบริษัท โรบินสัน จำกัด (มหาชน) หรือ ROBINS เพื่อเพิกถอนหลักทรัพย์ของ ROBINS ออกจากการเป็นหลักทรัพย์จดทะเบียน คาดว่าจะมีผู้ถือหุ้นรายย่อยของ ROBINS จำนวนเกินกว่าร้อยละ 96 ตอบรับคำเสนอซื้อหลักทรัพย์ของ CRC ส่งผลให้ CRC จะเข้าถือหุ้นใน ROBINS ทั้งทางตรงและทางอ้อมรวมประมาณร้อยละ 98
โดยการเสนอขายหุ้น IPO ของเซ็นทรัล รีเทลในครั้งนี้ มีมูลค่ารวม 78,124 ล้านบาท (รวมมูลค่าหุ้นที่เสนอขายให้แก่ผู้ถือหุ้นของ ROBINS ที่ตอบรับคำเสนอซื้อหลักทรัพย์ และการจัดสรรหุ้นส่วนเกิน) นับเป็นการเสนอขายหุ้น IPO ที่มีมูลค่าระดมทุนสูงที่สุดของตลาดหุ้นไทย และเป็นการเสนอขายหุ้น IPO ในกลุ่มธุรกิจค้าปลีกที่มีมูลค่าสูงที่สุดทั่วโลกนับตั้งแต่ปี 2550 โดยสัดส่วนระหว่างนักลงทุนในประเทศและนักลงทุนต่างประเทศของ CRC คิดเป็นสัดส่วนประมาณร้อยละ 52 และร้อยละ 48 ตามลำดับ ที่ราคา 42.0 บาทต่อหุ้น
โดยหุ้น CRC จะเป็นหุ้นที่มีมูลค่าหลักทรัพย์ (Market Capitalization) ณ วันที่เข้าทำการซื้อขายในตลาดหลักทรัพย์แห่งประเทศไทย (“ตลาดหลักทรัพย์ฯ”) เป็นวันแรกที่ประมาณ 253,302 ล้านบาท (ไม่รวมการจัดสรรหุ้นส่วนเกิน) ซึ่งจะเป็นหุ้นที่มีขนาดใหญ่ที่สุด 15 ลำดับแรกของตลาดหลักทรัพย์ฯ เป็นผลให้ CRC จะได้รับการจัดเข้าไปรวมอยู่ในดัชนี SET50 ด้วยเกณฑ์ Fast-track ภายใน 3 วันทำการนับจากวันที่หุ้น CRC เข้าทำการซื้อขายในตลาดหลักทรัพย์ฯ เป็นวันแรก ซึ่งคาดว่าจะเป็นวันที่ 20 กุมภาพันธ์  2563
ด้านนายพิเชษฐ สิทธิอำนวย กรรมการผู้อำนวยการ บริษัทหลักทรัพย์ บัวหลวง จำกัด (มหาชน) ในฐานะที่ปรึกษาทางการเงินร่วมและผู้จัดการการจัดจำหน่ายและรับประกันการจำหน่าย เปิดเผยว่า
“หลังจากที่ บมจ.เซ็นทรัล รีเทล คอร์ปอเรชั่น ได้กำหนดช่วงราคาเสนอขายหุ้นสามัญให้แก่ประชาชนเป็นครั้งแรก (IPO) ที่ 40.0 – 43.0 บาทต่อหุ้น และเปิดให้นักลงทุนรายย่อยได้จองซื้อหุ้น IPO ระหว่างวันที่ 29 – 31 มกราคม และ 3 กุมภาพันธ์ 2563 ที่ราคา 43.0 บาทต่อหุ้น ซึ่งเป็นราคาสูงสุดของช่วงราคาเสนอขาย พบว่านักลงทุนรายย่อยให้การตอบรับและแสดงความสนใจจองซื้อหุ้น CRC เป็นจำนวนมาก
ซึ่งเกิดจากการที่นักลงทุนมองว่า CRC เป็นบริษัทที่มีปัจจัยพื้นฐานที่ดีและมีศักยภาพเหมาะกับการถือหุ้นเพื่อร่วมลงทุนและเติบโตในระยะยาว ด้วยสถานะความเป็นผู้นำอันดับ 1 ธุรกิจรีเทลในประเทศไทย ผู้ประกอบการอันดับ 1 ธุรกิจค้าปลีกข้ามชาติในประเทศเวียดนาม และผู้ประกอบการอันดับ 1 ธุรกิจห้างสรรพสินค้าระดับไฮเอนด์ในประเทศอิตาลี และยังมีโอกาสต่อยอดความสำเร็จจากช่องทาง Customer-Centric Omni-Channel ที่สามารถสร้างรายได้จากทุกที่ ทุกเวลา และทุกช่องทาง พร้อมด้วยสถานะทางการเงินที่มีความแข็งแกร่งพร้อมสนับสนุนทุกโอกาสการเติบโตในอนาคต” นายพิเชษฐ กล่าว
นายอนุวัฒน์ ร่วมสุข กรรมการผู้จัดการ หัวหน้าฝ่ายตลาดทุน บริษัทหลักทรัพย์ ภัทร จำกัด (มหาชน) ในฐานะที่ปรึกษาทางการเงินร่วมและผู้จัดการการจัดจำหน่ายและรับประกันการจำหน่าย เปิดเผยเพิ่มเติมว่า
“ตลอดระยะเวลาเกือบ 3 สัปดาห์ที่ผู้บริหารเซ็นทรัล รีเทล ได้เดินทางให้ข้อมูลกับนักลงทุนทั้งในประเทศไทยและในต่างประเทศ รวมทั้งการทำ Bookbuilding กับนักลงทุนสถาบันทั่วโลก พบว่านักลงทุนให้ความสนใจในหุ้น CRC เป็นอย่างมาก
รวมทั้งได้แสดงความต้องการลงทุนในหุ้น CRC คิดเป็นมูลค่าสูงกว่ามูลค่าหุ้นที่เสนอขาย (Oversubscription) เป็นจำนวนมาก โดยไม่มีความแตกต่างของปริมาณความต้องการลงทุนมากนักในแต่ละระดับราคาของช่วงราคาเสนอขายหุ้นที่ 40.0 – 43.0 บาทต่อหุ้น เซ็นทรัล รีเทล ผู้ถือหุ้นใหญ่และผู้จัดการการจัดจำหน่ายและรับประกันการจำหน่ายได้พิจารณาปัจจัยที่เกี่ยวข้องทุกด้านอย่างถี่ถ้วน และตัดสินใจกำหนดราคาเสนอขายที่ 42.0 บาทต่อหุ้น
ซึ่งเชื่อว่าเป็นราคาที่เหมาะสม และจะส่งผลกระทบในเชิงบวกต่อราคาซื้อขายในตลาดรอง สำหรับการจัดสรรหุ้นครั้งนี้ เราได้จัดสรรหุ้นส่วนใหญ่กว่าร้อยละ 70 ให้กับนักลงทุนสถาบันที่มีคุณภาพและลงทุนในระยะยาว (Long-only Institutional Investor) ทั้งในประเทศและต่างประเทศ” นายอนุวัฒน์ กล่าว
นายอนุวัฒน์ กล่าวเสริมอีกว่า ในสภาวการณ์ตลาดหลักทรัพย์ปัจจุบัน มูลค่าการระดมทุนในรูปแบบ IPO ของบริษัทต่าง ๆ ทั้งในประเทศและภูมิภาคเอเชียลดลงอย่างเห็นได้ชัด การเดินหน้า IPO ของเซ็นทรัล รีเทล ในครั้งนี้จึงเป็นการพิสูจน์ถึงความแข็งแกร่งของธุรกิจเซ็นทรัล รีเทล และความเชื่อมั่นจากนักลงทุนที่มีความต้องการลงทุนในหุ้นที่มีความแตกต่างและมีความน่าสนใจ ปัจจัยพื้นฐานที่มั่นคง มีความเป็นผู้นำในอุตสาหกรรม สามารถสร้างการเติบโตได้อย่างมั่นคงและยั่งยืน และมีขนาดใหญ่ เชื่อว่า IPO ของเซ็นทรัล รีเทลในครั้งนี้ น่าจะเป็นหนึ่งในปัจจัยที่จะช่วยกระตุ้นบรรยากาศการลงทุนในตลาดหลักทรัพย์แห่งประเทศไทยให้มีความคึกคักขึ้น
สำหรับนักลงทุนทั่วไปที่ทำการจองซื้อหุ้นที่ราคา 43.0 บาทต่อหุ้น ผู้จัดจำหน่ายและรับประกันการจำหน่ายทุกรายจะดำเนินการคืนเงินส่วนต่างให้แก่นักลงทุนที่จองซื้อผ่านตน ตามวิธีการที่ระบุไว้ในหนังสือชี้ชวน ทั้งนี้ คาดว่าหุ้น CRC จะสามารถเข้าทำการซื้อขายในตลาดหลักทรัพย์ฯ ได้ในวันที่ 20 กุมภาพันธ์ 2563 พร้อมกับเริ่มทำการรักษาระดับราคาหุ้นในตลาดรอง (Stabilization Activity) โดยบริษัทหลักทรัพย์ ภัทร จำกัด (มหาชน)